b'\n_START_ARTICLE_\nZastrupitev z vodo\n_START_PARAGRAPH_\nZastrupitev z vodo je motnja v mo\xc5\xbeganih (encefalopatija), ki nastane zaradi mo\xc5\xbeganske otekline (edema) po \xc4\x8dezmernem pitju vode ali hipotoni\xc4\x8dne raztopine (tj. po prekomerni hidraciji). Ka\xc5\xbee se predvsem z nespecifi\xc4\x8dnimi spremembami, kot so motnje razpolo\xc5\xbeenja in glavobol, v huj\xc5\xa1ih primerih pa pride do kr\xc4\x8dev (konvulzij), kome in smrti. V normalnih okoli\xc5\xa1\xc4\x8dinah pride do zastrupitve z vodo izredno redko, zato se pojavi predvsem pri velikem fizi\xc4\x8dnem naporu in sekundarno po zastrupitvi z ekstazijem.\n_START_SECTION_\nPatofiziolo\xc5\xa1ki mehanizem\n_START_PARAGRAPH_\nPo zau\xc5\xbeitju \xc4\x8dezmernih koli\xc4\x8din vode ima zunajceli\xc4\x8dna teko\xc4\x8dina v primerjavi z znotrajceli\xc4\x8dno teko\xc4\x8dino zelo nizko koncentracijo topljencev, kot je natrij (Na\xe2\x81\xba). Posledi\xc4\x8dna hiponatriemija in pomanjkanje ostalih topljencev povzro\xc4\x8di osmozni premik vode v celice, da se vzpostavi koncentracijsko ravnovesje. Celice posledi\xc4\x8dno nabreknejo, to pa povzro\xc4\x8di oteklino mo\xc5\xbeganov in dvig znotrajlobanjskega (intrakranialnega) tlaka. Zaradi dviga tlaka nastanejo prvi vidni simptomi zastrupitve, in sicer glavobol, spremembe osebnosti in razpolo\xc5\xbeenja, zmedenost, razdra\xc5\xbeljivost ter zaspanost._NEWLINE_Po tem se lahko pojavijo te\xc5\xbeave z dihanjem, \xc5\xa1ibkost mi\xc5\xa1ic, zvijanje, slabost, bruhanje, \xc5\xbeeja ter zmanj\xc5\xa1anje sposobnosti za sprejemanje in interpretiranje informacij iz \xc4\x8dutil, ob dolgotrajnem stanju pa \xc5\xa1e bradikardija (zni\xc5\xbeanje sr\xc4\x8dnega utripa) in zvi\xc5\xa1anje pulznega tlaka. V huj\xc5\xa1ih primerih lahko oteklina prekine krvni obtok, kar povzro\xc4\x8di znotrajmo\xc5\xbegansko oteklino, ki lahko tudi pritisne na mo\xc5\xbegansko deblo in s tem okvari delovanje centrov za nadzor dihanja in sr\xc4\x8dno\xc5\xbeilnega sistema.\n_START_SECTION_\nDejavniki tveganja\n_START_PARAGRAPH_\nOgro\xc5\xbeene skupine ljudi so predvsem dojen\xc4\x8dki zaradi manj\xc5\xa1e telesne mase, ljudje, ki se ukvarjajo z vzdr\xc5\xbeljivostnimi \xc5\xa1porti (npr. maratonski teka\xc4\x8di), ljudje z vro\xc4\x8dinskim stresom ter ljudje s psihiatri\xc4\x8dnimi motnjami, lahko pa nastane tudi iatrogeno, tj. v zvezi z zdravni\xc5\xa1kim posegom (npr. pri nezavestnem \xc4\x8dloveku, ki je hranjen intravensko)._NEWLINE_Vsaka aktivnost ali situacija (npr. delavci v tovarnah), ki povzro\xc4\x8da mo\xc4\x8dno znojenje, lahko vodi do zastrupitve z vodo, zaradi prekomernega nadome\xc5\xa1\xc4\x8danja izgubljene vode. Ekstazi (MDMA) povzro\xc4\x8di splo\xc5\xa1no evforijo, dvignjeno samozavest in ostale simptome, zaradi \xc4\x8desar posameznik postane pretirano fizi\xc4\x8dno aktiven, posledica pa je dvig telesne temperature (hipertermija) in mo\xc4\x8dno znojenje. K zastrupitvi prispeva tudi pove\xc4\x8dano izlo\xc4\x8danje antidiureti\xc4\x8dnega hormona (ADH), ki zmanj\xc5\xa1uje koli\xc4\x8dino izlo\xc4\x8denega urina, kot odgovor na izgubo vode preko znojenja._NEWLINE_Psihogena polidipsija je psihiatri\xc4\x8dna motnja, pri kateri imajo bolniki ob\xc4\x8dutek suhih ust, zato morajo piti velike koli\xc4\x8dine vode. Stanje je lahko zelo nevarno pri pridru\xc5\xbeenih psiatri\xc4\x8dnih motnjah, zaradi \xc4\x8desar lahko skrbnik spregleda opozorilne znake.\n_START_SECTION_\nZdravljenje in preventiva\n_START_PARAGRAPH_\nBlage zastrupitve so lahko asimptomatske (tj. ne ka\xc5\xbeejo znakov), zato je potrebna le omejitev vnosa vode. Pri huj\xc5\xa1ih zastrupitvah se mora popraviti predvsem hiponatriemijo s pomo\xc4\x8djo infuzije izotoni\xc4\x8dne ali hipertoni\xc4\x8dne raztopine, v dolo\xc4\x8denih primerih pa se daje diuretike ter antagoniste vazopresina.'